Letiace balóny z Vernových diel v budúcnosti veľkú dieru do sveta neurobili. Pravdupovediac, už za jeho čias tento dopravný prostriedok bohvieakou novinkou nebol. Prvé pokusy s balónom vykonali bratia Montgolfierovci koncom osemnásteho storočia vo Francúzsku, niekoľko rokov po nich omnoho menej známi bratia Śniadeckí v Poľsku. Zariadenie letelo niekoľko minút stovky metrov. O desaťročia neskôr sa Verne zoznámil so vzduchoplavcom Félixom Tournachonom Nadarom. Ten sa zúčastnil na viacerých úspešných letoch, v roku 1870 počas vojny s Nemeckom dokonca pozoroval pohyby armád z vtáčej perspektívy.